b"\n_START_ARTICLE_\nCartoixa de l'Annunciata\n_START_SECTION_\nHist\xc3\xb2ria\n_START_PARAGRAPH_\nLa seua creaci\xc3\xb3 es deu a la donaci\xc3\xb3 d'unes possessions a la partida de Marxalenes i rendes feta pel ric mercader Jaume Perfeta, i a la intercessi\xc3\xb3 duta a terme en el seu antic cenobi pel seu ex conrer fra Joan de Nea (que aleshores ho era de Montalegre i es trobava a Val\xc3\xa8ncia), perqu\xc3\xa8 Portaceli acceptara la nova fundaci\xc3\xb3. La depend\xc3\xa8ncia de l'Annunciata respecte a Portacoeli era completa, ja que a m\xc3\xa9s d'habitar-se amb els seus monjos, el seu prior havia de tindre la superintend\xc3\xa8ncia d'aquella fins que no es consolidara la seua exist\xc3\xa8ncia prec\xc3\xa0ria._NEWLINE_Perfeta adapt\xc3\xa0 algun edifici o edificis per a la vida mon\xc3\xa0stica que formarien part del complex de Na Mallada (conegut tamb\xc3\xa9 pel Real de Na Guascona), segurament el bat\xc3\xa0 anomenat d'En Ferrada. Estava situat molt prop del partidor i immediat a les lleng\xc3\xbces de Rambla i Algir\xc3\xb3s, que Prefeta posse\xc3\xafa junt a l'antic monestir cistercenc de la Sa\xc3\xafdia, a l'horta de Val\xc3\xa8ncia. Despr\xc3\xa9s de la desaparici\xc3\xb3 de la cartoixa, l'edifici que ocupava torn\xc3\xa0 al seu \xc3\xbas agroindustrial anomenant-se mol\xc3\xad de Misser Bas._NEWLINE_Encara que arribaria a tindre dos rectors (Joan Mart\xc3\xad i Jaume D\xc3\xadez) i a comptar amb el suport de la reina Maria de Castella, esposa d'Alfons el Magn\xc3\xa0nim, l'Annunciata dur\xc3\xa0 escassament tres anys. Francesc Maresme, acompanyat pel noble i benefactor de Portaceli Berenguer Mart\xc3\xad de Torres, present\xc3\xa0 la ren\xc3\xbancia davant la mateixa reina. Algunes de les causes perqu\xc3\xa8 el 1445 el Cap\xc3\xadtol General ordenara renunciar al projecte de l'Annunciata foren la falta de b\xc3\xa9ns materials i rendes per a la subsist\xc3\xa8ncia, l'alt grau de sinistralitat del seu empla\xc3\xa7ament i reparacions cont\xc3\xadnues degudes a les riuades c\xc3\xadcliques del riu o per la situaci\xc3\xb3 pr\xc3\xb2xima a un nucli urb\xc3\xa0 que no permetia el retir i la soledat propis dels cartoixans.\n_START_SECTION_\nArquitectura\n_START_PARAGRAPH_\nEls pocs edificis que arrib\xc3\xa0 a tindre la cartoixa, capella i depend\xc3\xa8ncies (cel\xc2\xb7les i oficines) ocuparen el mol\xc3\xad o bat\xc3\xa0 de Jaume Perfeta, habilitat per a eixes funcions. Desapareguda la cartoixa, el mol\xc3\xad tornaria a tindre funcions agr\xc3\xa0ries o industrials i hui dia no queda rastre ni de l'edifici ni de l'horta a la zona on antigament se situ\xc3\xa0 la cartoixa._NEWLINE_Aquesta ubicaci\xc3\xb3 estaria al barri de Marxalenes, aproximadament a l'illa de cases delimitada pels carrers de M\xc3\xa0laga (nord), Doctor Ol\xc3\xb3riz (est), Arquebisbe Fabi\xc3\xa1n i Fuero (sud) i avinguda de Burjassot (oest)"